**Astronomijas tēma tēlnieka Jāņa Strupuļa medaļās**

Mg. art. Vineta Skalberga, Bauskas pils muzeja izstāžu un ekspozīciju kuratore-krājuma glabātāja

Latvijas Universitātes Akadēmiskā centra Zinātņu mājā 2020. gada 12. oktobrī tika atklāta izstāde „Astronomijas tēma Jāņa Strupuļa medaļās”.

Tēlnieka Jāņa Strupuļa vārds ir zināms ne tikai mākslas pazinēju pulkam, bet arī medicīnā, zinātnē, astronomijā, dažādu biedrību un muzeju aprindās. Tas ir fenomenāli! Tādēļ ne velti viņš nosaukts par renesanses laikmetam atbilstošu personību, jo spēj ļoti plašā amplitūdā redzēt, domāt un radīt. Viņš ir viens no retajiem latviešu māksliniekiem, kurš sevi pierādījis kā daudzpusīgu meistaru stājtēlniecībā, medaļu mākslā, numismātikā un grafikā, dizainā, arī glezniecībā, heraldikā. Būtiski pieminēt arī autora veikumu – piemiņas zīmes, ciļņus kultūrvēsturiskām personībām, kas rotā daudzus Rīgas namus. Tomēr visspilgtākais talants un radošuma dzirksts saistīta ar medaļu mākslu, jo tēlnieks ir vairāk kā 800 medaļu un plakešu autors. Reti kurš ir tik radošs, čakls, pedantisks darba rūķis un aizrautīgs medaļu mākslas popularizētājs gan Latvijā, gan visā pasaulē. Pateicoties viņa neatlaidībai, joprojām darbojas 1989. gadā dibinātais Medaļu mākslas klubs, allaž viņa mudināti radīt, piedalīties ar jaunākajiem darbiem starptautiska mēroga izstādēs, mākslinieki gūst arī panākumus, jo Starptautiskās medaļu mākslas federācijas rīkotajās izstādēs eksponētā latviešu medaļu māksla tiek augstu vērtēta.

J. Strupulis zināms kā aktīvs latviešu medaļu mākslas izstāžu kurators, Baltijas medaļu triennāļu izstāžu un starptautisku tēlniecības simpoziju rīkotājs. Bagātīgs ir tēlnieka mantojums, kas atrodas aptuveni 60 Latvijas un ārzemju muzejos un prestižu monētu kabinetu kolekcijās Eiropā. Nelielu daļiņu no viņa medaļu mākslas var skatīt Latvijas Universitātes Muzeja veidotajā izstādē.

Renesanses laikmets iezīmēja sensacionālus atklājumus, strauju uzplaukumu astronomijas zinātnē. Gluži tāda pati atdzimšana notika mākslas pasaulē, iekustinot dzīvīgumu tēlniecības, arī medaļu mākslā, īpaši uzsverot *rilievo* – reljefumu, trīsdimensionalitāti.

Medaļas specifika kā mazākā tēlniecības forma atļauj attēlot visdažādākās tēmas, personāžus un materiālu simbiozi. Vārda *medaļa* izcelsme no latīņu valodas *metallum* (kas izgatavots no metāla), ir veltījums kādam svarīgam notikumam vai nozīmīgai personībai. Tās vēsturiskie aizsākuma aizmetņi, vizuālais tēls un vēstījums meklējami jau antīkajā kultūrā kā necila izmēra monētas. Gluži tāpat kā monētām, arī uz medaļām attiecas tādi paši termini kā averss, kas apzīmē medaļas virspusi, galveno daļu, un reverss – otra puse aizmugurē, kas papildina virspuses cilnī atlieto tēlojumu vai sniedz informatīvu dokumentalitāti. Tomēr mūsdienīgākā izpratnē profesionālās medaļas pirmsākumi rodami renesanses laikmetā, Itālijā, 14. gadsimta beigās – 15. gadsimta sākumā. Līdz ar politisku un reliģisku personu attēlojumiem parādījās dzejnieku, humānistu, filosofu un mākslinieku portretējumi.

Otra medaļu mākslā zināmā forma – plakete, kura atšķirībā no medaļas, apskatāma tikai vienpusēji, ar reljefu virspusē, arī ieguva popularitāti 15. gadsimta 40. gados itāļu renesansē, bet manierisma laikā izplatījās visā Eiropā, īpašu popularitāti gūstot Francijā un Vācijā. Tās klasiskās formas lielākoties ir taisnstūra, apļveida vai ovāla, kas parasti labi „iegūla plaukstā”. Gan medaļa, gan plakete vēsturiski bijušas cieši savā starpā saistītas medaļu mākslas formas, jo tika izmantotas kā apbalvojuma priekšmeti. J. Strupulis turpina arī šo tradīciju, izgatavojot medaļas - balvas. Uzskatāmu piemēru sniedz 2008. gadā bronzā atlietā Latvijas Zinātņu akadēmijas Artura Balklava-Grīnhofa balva par zinātnes popularizēšanu. Tomēr lielākā daļa mūsdienu mākslinieku medaļu mākslai kā mazai izteiksmes formai pievēršas jaunu eksperimentu, materiālu vai kompozīciju meklējumos, dažādu ideju skiču fiksējumam, izmantojot neierobežotu, brīvu interpretāciju.

Atskatoties pagātnē un reizē paveroties šodienā, saskatām paralēles. Tieši renesanses laikā portrets kā svarīgs žanrs un jaunu kompozicionālu māksliniecisko meklējumu risinājums ienāca Pizanello, Leona Batistas Alberti, Benvenuto Čellīni daiļradē ar izteiktu vēlmi atveidot personību, ne tikai attēlot cilvēka sejas pantus, lai tas būtu visiem atpazīstams. Tas ir arī viens no svarīgākajiem uzdevumiem tēlniekam, ko profesionāli nevainojami atrisina J. Strupulis. Te gribu pieminēt smalko, nelielo plaketi ar itāļu agrīnās renesanses mākslinieka – gleznotāja Sandro Botičelli portretu, kas atrodas Latvijas Nacionālā mākslas muzeja krājumā. Tēlnieks izvēlējies maziņas plāksnītes formātu, kurā spējis iedvest Botičelli garu. Arī plašumu, arī gaismu, ko izdevies parādīt vēl citos 17. gadsimta apgaismības laikmeta astronomijas personību rakstura portretos, kas veltīti angļu fiziķim, filosofam, alķīmiķim, teleskopa – reflektora izgudrotājam seram Īzakam Ņūtonam un komētu periodiskuma atklājējam seram Edmondam Halejam.

Dekorativitāte, kas atdzīvina tēlniecisku cilni, piešķirot tam noteiktu raksturu, J. Strupuļa medaļās parādās smalku detaļu attēlojumā. Kā, piemēram Tiho Brahes portretā, kur redzam 16. gadsimta augstdzimuša vīrieša nēsāto spāņu modes tērpu: kamzoli, apmetni, krokoto apkakli - rufu un cepuri ar spalvu rotu. Dāņu astronoma, astrologa un alķīmiķa T. Brahes biogrāfijā minams būtisks fakts, kas saistīts ar Kurzemes - Zemgales hercogistes teritorijā esošo Doles salu, kur Brahe vēlējās celt observatoriju, līdzvērtīgu unikālajai Debesu pilij Uraniborgai, bet neguva atbalstu. Aversā pretī veras astronoma ģīmetne, bet medaļas reversā atspoguļots Uraniborgas observatorijas plānojums.

Astronomijas vēstures lapaspusēs ierakstīts būtisks pienesums, ko devis vācu astronoms un matemātiķis Johans Millers (Regiomontāns), pēc kura tabulām varēja prognozēt planētu stāvokli. Plaketē attēlotais vīrs rokā tur renesanses astronomu pielietoto mērinstrumentu – astrolābiju. Vērojot Regiomontāna tēlu, sajūtams viņa iekšēji dedzīgā atklājēja gars.

Renesanses mākslas darbos - gleznās, skulptūrās, gravīrās, keramikas apgleznojumos, freskās, gobelēnos starp atainotajiem tēliem nereti pavīdēja alegorijas, starp kurām pamanāma bija astronomijas un astroloģijas mūza Urānija. Tēlnieka 1989. gadā veidotajā plaketē “uzburta” noslēpumainības atmosfēra ar zvaigžņu birumu, virs kura sēd antīkā mūza, tās kailais augums ir kā odas slavinājums ideālajām sievišķām formām, viņas rokās – zināmākie astronomijas simboliskie atribūti.

Izstādē eksponētās medaļas, gluži kā ceļveža kataloga pieturzīmes, atspoguļo pasaules astronomijas vēstures izcilākās personības un tēlnieka zinātkāri, erudīciju, ikreiz skrupulozi iepazīstot personāliju biogrāfijas, un meklējot jaunus izteiksmes ceļus to atveidojumam. No senvēstures laiku spožākajiem vārdiem medaļa veltīta Imhotepam – ēģiptietim, 3. dinastijas faraona Džosera piramīdas arhitektam, inženierim, astronomam, ārstam un Saules dieva priesterim. Rakstvežu aizgādņa Imhotepa tēls lieliski sasaucas ar ēģiptiešu tēlniecībā atpazīstamo rakstveža attēlošanas kanonu. Kaut arī medaļu autors izgatavoja 1987. gadā, tās nozīmība aktualizējas, uzzinot par unikālu latviešu zinātnieku atklājumu Džosera piramīdā – Imhotepa zīmoga nospieduma atrašanu nesenā pagātnē.

J. Strupulis nav piemirsis atgriezties pagātnē, atgādinot par pirmā astronomiskā iespieddarba Rīgā tapšanu 1665. gadā, kurā aprakstīta komēta. Savukārt 1992. gadā darinātā medaļa ir veltījums modernās astronomijas aizsācējam, darba [*De Revolutionibus Orbium Coelestium*](https://lv.wikipedia.org/w/index.php?title=De_Revolutionibus_Orbium_Coelestium&action=edit&redlink=1) (Par debess sfēru rotāciju) autorampoļu matemātiķim, astronomam, mediķim un pasniedzējam Nikolajam Kopernikam. Par pamatu tēlnieks izmantojis Toruņas rātsnamā eksponēto, slavenāko Kopernika portretu. Te izpaužas princips, kas raksturo J. Strupuli – attēlojumā maksimāli koncentrēta uzmanība uz personāža individualitāti, reversā pedantiski precīzi atainots Saules sistēmas planētu stāvoklis poļu astronoma dzimšanas brīdī. Mēs zinām, ka tēlnieks ilgstoši darbojies un guvis atzinību numismātikā, veidojot Latvijas Bankas monētu modeļus, pabijis vairākās naudas kaltuvēs. Arī N. Kopernikam bija būtisks ieguldījums monetārā jomā, jo viņš piedalījās Prūsijas pilsētu landtāgā Elbingā monetārās sistēmas reformas komisijas darbā, publicēja apcerējumu *Monetae cudendae ratio* (Monētu pareizi kalšanas veidi).

Kā viens no savdabīgākajiem izstādes eksponātiem pieminama telpiska medaļa, kas radīta bronzā un alumīnijā un veltīta sensacionālam notikumam - Šūmeikeru-Levi 9 komētas ietriekšanās brīdim Jupiterā 1994. gadā. Savukārt 1974. gada medaļā „Asteroīds 2347”, , gluži kā mīkstā mākonī, asteroīdā mākslinieks ievilcis atklājējas Ludmilas Žuravļovas vārdu, kura nosauca to *Vladvysotskij*, par godu ievērojamam krievu mūziķim Vladimiram Visockim. Kultūrvēsturiska nozīme ierādāma 11 medaļu sērijai, kas veltītas lidojumiem kosmosā, šeit emblemātiskās kompozīcijās atzīmētas starptautiskās kosmonautu ekipāžas, sākot ar *Sojuz-28* misiju 1978. gadā.

Parasti cilnī attēlojot arhitektoniskas celtnes, tēlniekam jāievēro gan perspektīvas nosacījumi, gan telpas izjūta, lai orientētu skatītāju uz mākslas darba iekšieni. Būtiski atminēties renesanses laikmetā atklātās perspektīvas novatorisko pavērsienu, kas cilvēka laika un telpas robežas darīja plašākas. Neierastākas kompozīcijas arhitektūras attēlojums – skats no putna lidojuma, nevis no celtnes frontālās puses, redzams medaļā, kas veltīta PSRS Galvenās astronomijas observatorijas Pulkovā 150. gadadienai.

Ar šo observatoriju saistīts latviešu zinātnieka Fridriha Blumbaha vārds, kam bija īpaša vieta ne tikai Latvijas, bet arī Krievijas astronomijas vēsturē, kā tuvākajam D. Mendeļejeva līdzstrādniekam. Saistībā ar Latvijas Valsts universitātes Astronomijas katedras vadītāja F. Blumbaha 120 gadu jubileju, 1984. gadā mākslinieks bronzā atlēja medaļu, kuru īsi varētu raksturot ar itāļu arhitekta Bramantes lietoto vārdu *terribilita* – izteiksmība.

J. Strupuļa medaļu mākslā bieži vien būtiska iezīme ir harmonijas iespaidam un proporciju līdzsvarotam ritmam, kas izriet no daļu pareizām attiecībām un saskaņas. Tas atspoguļojas arī ovālā plaketē, vācbaltiešu dabas zinātnieka, elektrolīzes teorētiķa Teodora Grothusa smalkajā profilā, matu un apģērba traktējumā.

Būdams Latvijas Astronomijas biedrības biedrs, arī cītīgs periodiskā izdevuma *Zvaigžņotā Debess* lasītājs, mākslinieks atveidojis astronoma, ilggadējā šī izdevuma redaktora Jāņa Ikaunieka portretu. Zvaigžņu pētnieka J. Ikaunieka neatlaidība un izteiktā misijas apziņa, kas nojaušama portretētā sejas pantos, atšķirībā no renesanses astronoma T. Brahes, ļāva realizēt savu sapni un dibināt observatoriju Baldones Riekstukalnā.

Citāds portrets – slavinājums, ko tēlnieks veltījis teorētiskās kosmoloģijas un melno caurumu pētniekam Stīvenam Hokingam, ir jaunākais darbs izstādē. Ne vienmēr izvēlētā modeļa sejas vaibstiem jābūt daiļiem, pievilcīgiem, kas jātiecas māksliniekam atdarināt, bet gan kā apliecinājumam paša autora meistarībai, pārliecinājumam par atveidotās personības diženumu.

Šajā izstādē “satikšanās” ar leģendārām astronomijas personībām iespējama, pateicoties mākslinieka, renesanses gara aristokrāta izziņas spējām, kurš soli pa solim atkārto dievišķās radīšanas ainas, iemūžinot medaļās un plaketēs nozīmīgus Zemes notikumus, arī sensacionālus atklājumus Visumā. Tēlniekam J. Strupulim atbilstošs ir itāļu renesanses filosofa Marsīlio Fičīno teiktais, ka viņš droši vien spētu “radīt pašus... debesu spīdekļus, ja viņam būtu rīki un debesu materiāls”.